SL Uradni list Evropske unije L 103/41

IZVEDBENI SKLEP KOMISIJE (EU) 2016/600

z dne 15. aprila 2016

o spremembi Odločbe 2007/453/ES glede BSE-statusa Romunije

(notificirano pod dokumentarno številko C(2016) 2186)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) in zlasti tretjega pododstavka člena 5(2) Uredbe,

ob upoštevanju naslednjega:

(1) Uredba (ES) št. 999/2001 določa, da je treba države članice, tretje države ali njihove regije (v nadaljnjem besedilu: države ali regije) glede na njihov status tveganja za bovino spongiformno encefalopatijo (BSE) razvrstiti v eno od treh kategorij: zanemarljivo tveganje za BSE, nadzorovano tveganje za BSE in nejasno tveganje za BSE.

(2) V Prilogi k Odločbi Komisije 2007/453/ES (2) je naveden seznam držav ali regij glede na njihov status tveganja BSE.

(3) Mednarodna organizacija za zdravje živali (v nadaljnjem besedilu: OIE) ima vodilno vlogo pri razvrščanju držav ali regij glede na njihovo tveganje za BSE.

(4) Maja 2014 je Generalna skupščina OIE določila, da Romuniji dodeli „status zanemarljivega tveganja BSE“ v svoji resoluciji št. 18 – Priznanje statusa držav članic v zvezi s tveganjem za bovino spongiformno encefalopatijo (3). 27. junija 2014 je Znanstvena komisija za živalske bolezni OIE preklicala navedeni status zanemarljivega tveganja za BSE, ker je Romunija 20. junija 2014 prijavila atipičen primer BSE.

(5) Maja 2015 je Generalna skupščina OIE spremenila poglavje o BSE v Zoosanitarnem kodeksu za kopenske živali (v nadaljnjem besedilu: Kodeks), tako da je v člen 11.4.1 Kodeksa dodajala naslednji stavek: „Za namen uradnega priznanja statusa tveganja za BSE je pri BSE izključen ‚atipičen BSE‘ kot stanje, ki se pri vseh populacijah goveda spontano pojavlja v zelo majhnem številu“ (4).

(6) Ker je bil status zanemarljivega tveganja za BSE za Romunijo preklican zaradi odkritja atipičnega primera BSE in ker nova različica Kodeksa izključuje atipičen BSE za namen uradnega priznanja statusa tveganja za BSE, je Znanstvena komisija za bolezni živali OIE odločila, da ponovno vzpostavi status zanemarljivega tveganja za BSE za Romunijo z učinkom od 8. decembra 2015.

(7) Zaradi tega sklepa bi bilo treba spremeniti seznam držav v Prilogi k Odločbi 2007/453/ES.

(8) Odločbo 2007/453/ES bi bilo zato treba ustrezno spremeniti.

(9) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga k Odločbi 2007/453/ES se spremeni:

1. vnos „— Romunija“ se vstavi v del „A. Države ali regije z zanemarljivim tveganjem za BSE“, za vnosom „— Portugalska“ in pred vnosom „— Slovenija“;

2. vnos „— Romunija“ se izbriše v delu „B. Države ali regije z nadzorovanim tveganjem za BSE“.

Člen 2

Ta sklep je naslovljen na države članice.

V Bruslju, 15. aprila 2016 Za Komisijo Vytenis ANDRIUKAITIS Član Komisije

(1) UL L 147, 31.5.2001, str. 1.

(2) Odločba Komisije 2007/453/ES z dne 29. junija 2007 o določitvi BSE-statusa držav članic ali tretjih držav ali njihovih regij v skladu z njihovim tveganjem BSE (UL L 172, 30.6.2007, str. 84).

(3) http://www.oie.int/fileadmin/Home/eng/Animal_Health_in_the_World/docs/pdf/2014_A_RESO-18_BSE.pdf.

(4) http://www.oie.int/index.php?id=169&L=0&htmfile=chapitre_bse.htm.